Diari Oficial de la Generalitat Valenciana


Sumari del DOGV 5320, del 08-08-2006 (2006/8055)

RESOLUCIÓ de 14 de juny de 2006, de la directora general de Justícia de la Conselleria de Justícia, Interior i Administracions Públiques, per la qual resol inscriure la modificació dels Estatuts del Col·legi Oficial de Graduats Socials de València, i es disposa la seua publicació en el Diari Oficial de la Generalitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5320

Data del DOGV
:   08-08-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/8055


Data del document
:   14-06-2006

Organisme emissor
:   Conselleria de Justícia, Interior i Administracions Públiques

Tipus de document
:   Resolució

Descriptors 

:   * València
    * col·legi professional
    * reglament intern
    * legislació
    * Dret del treball

RESOLUCIÓ de 14 de juny de 2006, de la directora general de Justícia de la Conselleria de Justícia, Interior i Administracions Públiques, per la qual resol inscriure la modificació dels Estatuts del Col·legi Oficial de Graduats Socials de València, i es disposa la seua publicació en el Diari Oficial de la Generalitat. [2006/8055]  
Vist l'expedient d'inscripció d'Estatuts, instruït a instància del Col·legi Oficial de Graduats Socials de València, inscrit amb el número 78 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què se sol·licita la modificació i registre dels seus Estatuts en l'esmentat Registre, atenent els següents  
Fets  
Primer  
El Sr. Jorge Eufrasio Requena González, secretari del Col·legi Oficial de Graduats Socials de València, va presentar en data 24 de gener de 2006, sol·licitud d'inscripció de la modificació dels Estatuts d'aquest al Registre de Col·legis Professionals i de Consells Valencians de Col·legis Professionals de la Comunitat Valenciana.   
Segon  
L'Assemblea General del Col·legi Oficial de Graduats Socials de València va aprovar la nova redacció dels seus Estatuts, en sessió celebrada en data 11 de gener de 2006, segons certificat lliurat el 21 d'abril de 2006 pel Sr. Jorge Eufrasio Requena González, secretari de l'esmentat Col·legi.  
Tercer  
El nou text dels Estatuts figura com a annex a la present Resolució, i es dóna ací per reproduït.  
Fonaments de dret  
Primer  
Revisats els Estatuts del Col·legi Oficial de Graduats Socials de València, aquests contenen totes les determinacions exigides en l'article 10 de la Llei 6/1997, de 4 de desembre, de la Generalitat Valenciana, de Consells i Col·legis Professionals.  
Segon  
La modificació estatutària ha sigut aprovada amb els requisits i les formalitats previstos en l'esmentat article, i en els mateixos Estatuts del Col·legi.   
Tercer  
La modificació més destacada operada en els Estatuts, es referix a la inclusió en l'àmbit subjectiu del Col·legi Oficial de Graduats Socials de València, dels llicenciats en ciències del treball.  
Respecte d'això, ha d'assenyalar-se que cap precepte legal obsta per a concedir la inscripció de la modificació dels Estatuts sol·licitada, per la qual cosa, amb la inclusió dels llicenciats en ciències del treball, no s'està afectat l'àmbit subjectiu de cap altre col·legi professional, la qual cosa sí es troba expressament prohibit en l'article 7.7 de la Llei 6/1997, de 4 de desembre, de la Generalitat Valenciana, de Consells i Col·legis Professionals i en l'article 4.3 de la Llei 2/1974, de 13 de febrer, sobre Col·legis Professionals, i per tractar-se d'uns titulats amb una titulació que els capacita també per a l'exercici de la professió.  
En aquest sentit, no hi ha una relació biunívoca entre titulacions i professions, sinó que sovint a una titulació es corresponen diverses professions, com esdevé, per exemple, amb la llicenciatura de dret, que és requisit legal per a l'exercici de diverses professions com, entre altres, les d'advocat, notari o registrador, per a cada una de les quals hi ha el corresponent Col·legi en un determinat àmbit territorial. Al revés, cap obstacle legal existeix a priori perquè una determinada professió puga ser exercida per titulats provinents de diverses titulacions.  
D'altra banda, l'article 10 del de la Llei 6/1997, de 4 de desembre, estableix que els col·legis professionals aprovaran els seus Estatuts de forma autònoma, sense més limitacions que les imposades per la Constitució, l'Estatut d'Autonomia i la resta de l'ordenament jurídic, incloent l'apartat b) de l'apartat 3 del mateix article, els requisits per a l'adquisició, denegació i pèrdua de la condició de col·legiat, entre les determinacions dels Estatuts.  
Quart  
Als efectes previstos en l'article 21 del Decret 4/2002, de 8 de gener, del Govern Valencià, pel qual s'aprova el Reglament de desplegament de la Llei 6/1997, de 4 de desembre, de la Generalitat Valenciana, de Consells i Col·legis Professionals, l'expedient ha sigut tramitat pel Servei d'Entitats Jurídiques, adscrit a la Direcció General de Justícia de la Conselleria de Justícia, Interior i Administracions Públiques, competent per així disposar-ho l'article 6.1 de l'esmentada Llei 6/1997, en relació amb el que estableix la disposició final única del Decret 4/2002, de 8 de gener, en virtut de les atribucions que té conferides pel Decret 8/2004, de 3 de setembre, del president de la Generalitat, pel qual s'assignen competències a la Presidència de la Generalitat i a les conselleries amb competències executives, i pel Decret 153/2005, de 28 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia, Interior i Administracions Públiques.  
Vistos l'article 36 de la Constitució Espanyola i l'article 49.122a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002 de 8 de gener, del Govern Valencià, pel qual s'aprova el Reglament de desplegament d'aquesta última, i la resta de disposicions complementàries de pertinent aplicació, es dicta la següent  
Resolució  
1. Que s'inscriga la modificació dels Estatuts del Col·legi Oficial de Graduats Socials de València al Registre de Col·legis Professionals i de Consells Valencians de Col·legis Professionals de la Comunitat Valenciana.  
2. Que es publique la present Resolució en el Diari Oficial de la Generalitat.  
Contra aquesta resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
València, 14 de juny de 2006.. La directora general de Justícia: Patricia Montagud Alario.  
Estatuts del Col·legi Oficial de Graduats  
 Socials de València   
CAPÍTOL I  
Disposicions generals  
Article 1. Concepte  
El Col·legi Oficial de Graduats Socials de València és una corporació de dret públic, reconegut per la Constitució i emparat per l'ordenament jurídic, amb personalitat jurídica pròpia i plena capacitat per al compliment dels seus fins amb funcionament i estructura interna democràtica. Serà regit per la Llei de Consells i Col·legis Professionals de la Comunitat Valenciana, pels presents Estatuts i pels reglaments de Règim Interior del Col·legi, sense perjuí de la legislació bàsica de l'Estat. La representació del Col·legi dins de l'àmbit territorial de la Comunitat Valenciana correspondrà al Consell Valencià de Graduats Socials, i en l'àmbit nacional quedarà integrat en el Consell General com a òrgan superior que representa i coordina tots els col·legis de graduats socials d'Espanya.  
Article 2. Organització territorial  
Es constitueix el Col·legi Oficial de Graduats Socials de València., amb àmbit territorial provincial, sense perjuí que el Col·legi puga organitzar dins del seu àmbit les delegacions que crega oportunes, i assenyalar les seues respectives demarcacions.  
Article 3. Domicili  
El domicili del Col·legi de Graduats Socials de València es fixa a la ciutat de València, carrer Gravador Esteve, número 4, i podrà ser traslladat d'acord amb el que establixen els presents Estatuts.  
Article 4. Incorporació  
El nombre de professionals graduats socials, diplomats en relacions laborals, i llicenciats en ciències del treball que puguen incorporar-se al Col·legi serà il·limitat, i hauran de ser admesos quants ho sol·liciten, sempre que reunisquen les condicions reglamentàries i títols exigits, formalitzen adequadament la sol·licitud d'inscripció i satisfacen les quotes establides a aquest efecte, i hauran de presentar la sol·licitud al col·legi oficial del seu domicili professional únic i principal. L'afiliació de col·legiats i el seu reconeixement com a tals, d'acord amb les normes establides, correspondrà únicament al Col·legi, que comunicarà al Consell Autonòmic les altes i les baixes que es produïsquen; igualment comunicarà les altes i baixes de col·legiats al Consell General, d'acord amb la normativa establida.  
Article 5. Fins  
Constitueixen fins essencials del Col·legi Oficial de Graduats Socials l'ordenació de l'exercici d'aquesta activitat professional, la representació exclusiva d'aquesta, la defensa dels interessos socials i professionals dels col·legiats i la prestació de serveis comuns que faciliten el desenvolupament professional dels seus membres.  
Article 6. Funcions  
Correspon al Col·legi, en el seu àmbit territorial, l'exercici de les funcions següents:  
a) Exercir totes les funcions que li siguen encomanades per l'administració, col·laborar amb aquesta mitjançant la realització d'estudis, emissió d'informes, elaboració d'estadístiques i altres activitats relacionades amb els seus fins, que els puguen sol·licitar o acorden formular per iniciativa pròpia.  
b) Assessorar els particulars i entitats de qualsevol classe, en matèria de la seua competència, i emetre els informes que els siguen demanats, i intervenir en via de conciliació o arbitratge en les qüestions, que, per motius professionals, se susciten entre els col·legiats.  
c) Vetlar pels drets, deures i prestigi de la professió, i, de manera rellevant, sobre aquelles qüestions que corresponguen al camp de la competència i de les atribucions exclusives dels graduats socials per a l'exercici de la professió.  
d) Verificar, impedir, i si és el cas, perseguir, inclús davant els tribunals de justícia, tots els casos d'intrusisme professional que afecten els graduats socials i l'exercici de la seua professió, en el cas que aquesta s'exercisca o pretenga exercir, s'obstaculitze o pretenga obstaculitzar per persones en qui no concórreguen els requisits legals establits per a la pràctica de la professió, o per qualsevol classe d'organisme o entitat.  
e) Organitzar i efectuar actuacions de caràcter científic, tècnic o pràctic relacionades amb la professió, així com cursos per a la formació professional dels postgraduats.  
f) Arreplegar i canalitzar les aspiracions de la professió, per a, a través del Consell Autonòmic, elevar al Govern de la Generalitat Valenciana aquells suggeriments que tinguen relació amb l'exercici i perfeccionament de la professió, i amb les normes que regisquen els serveis que presten o puguen prestar graduats socials, tant per compte propi com per compte d'altri i al servei de les administracions públiques.  
g) Fomentar, crear i organitzar institucions, fundacions o societats de gestió que tinguen com a objecte la promoció cultural, l'assistència social, la cooperació, el mutualisme i altres actuacions pertinents tendents a la millora dels serveis i activitats propis de la professió.  
h) Mantindre un actiu i eficaç servei d'informació sobre el mercat laboral a desenvolupar pels graduats socials, per tal d'aconseguir la seua integració més adequada, i donar major eficàcia a la seua labor professional.  
i) Vetlar per l'adequat nivell de l'ensenyament als centres docents que confereixen títols que capaciten per a l'exercici de la professió als graduats socials, diplomats en relacions laborals, o qualssevol altres estudis relacionats que pogueren crear-se.  
j) Mediar per a l'adequada ordenació i retribució dels graduats socials que exercisquen la professió per compte d'altri, per tal de canalitzar les iniciatives i normes que els puguen afectar, i mantenir relació amb els òrgans laborals i sindicals corresponents.  
k) Informar els consells o organismes consultius de l'administració en matèries de competència de la professió, quan siguen requerits per a això.  
l) Participar en l'elaboració dels plans d'estudis i informar de les normes d'organització dels centres docents corresponents a la professió; mantindre permanent contacte amb aquests i preparar la informació necessària per a facilitar l'accés a la vida professional dels nous professionals.  
m) Ostentar en el seu àmbit la representació i defensa de la professió davant de l'administració, institucions, tribunals, entitats i particulars, amb legitimació per a ser part en tots els litigis que afecten els interessos professionals i exercitar el dret de petició conforme a la Llei.  
n) Facilitar als tribunals, conforme a les lleis, la relació de col·legiats que pogueren ser requerits per a intervindre en peritatges en els assumptes judicials, o designar-los per si mateixos, segons siga procedent.  
o) Ordenar en l'àmbit de la seua competència l'activitat professional dels col·legiats; vetlar per l'ètica i el compliment del codi deontològic professional en vigor, dignitat professional i el respecte degut als drets dels particulars; exercir, si fóra necessari, la facultat disciplinària en l'orde professional i col·legial.  
p) Intervindre, en via de conciliació o arbitratge, en les qüestions que, per motius professionals, se susciten entre els col·legiats, i, en general, procurar l'harmonia i col·laboració entre aquests, i impedir la competència deslleial entre ells.  
q) Resoldre per laude, a instància de les parts interessades, les discrepàncies que puguen sorgir sobre el compliment de les obligacions dimanants dels treballs realitzats pels col·legiats en l'exercici de la seua professió.  
r) Establir barems d'honoraris que tindran caràcter merament orientatiu, així com el visat de les minutes d'honoraris que siguen requerits. Quant a l'oferta de serveis i fixació de remuneracions, caldrà ajustar-se a allò que ha sigut establit per la Llei de Defensa de la Competència i la Llei sobre Competència Deslleial, així com de qualssevol altres que els afecten directament.  
s) Complir i fer complir als col·legiats, en les matèries de la seua competència, les lleis generals i especials, els estatuts col·legials, els reglaments de règim interior i els acords adoptats pels òrgans col·legials; procurar sempre la lliure competència en l'exercici de la professió i impedir la competència deslleial, d'acord amb la legislació vigent.  
t) Quantes altres funcions redunden en benefici dels interessos professionals dels col·legiats.  
CAPÍTOL I  
Dels col·legiats  
Article 7. Membres del Col·legi   
Seran membres del Col·legi els graduats socials i diplomats en relacions laborals i llicenciats en ciències del treball que estiguen en possessió dels corresponents títols que faculten per a l'exercici de la professió i que els sol·liciten i complisquen els altres requisits exigits en els presents Estatuts.  
Els membres del Col·legi Oficial de Graduats Socials de València poden ser:   
\* Col·legiats exercents  
\* Col·legiats exercents d'empresa  
\* Col·legiats no exercents.  
a) Són col·legiats exercents les persones físiques que, reunint les condicions exigides per a això, hagen obtingut la incorporació al Col·legi i exercisquen activament la professió de graduat social, segons el que preveu l'art. 1 de l'Orde del Ministeri de Treball, de 28 d'agost de 1970, per si mateixos, a través d'empreses de serveis, de societats mercantils, de societats professionals, professionals lliures, de sindicats, d'organitzacions empresarials, així com d'altres figures afins.  
b) Són col·legiats exercents d'empresa, els graduats socials titulats, amb exercici al servei d'una sola empresa, grup d'empreses, d'un graduat social exercent o Administració Pública, mitjançant relació laboral amb aquestes i sempre que la seua contractació o funcions siguen les previstes en l'article 1r de l'Orde del Ministeri de Treball, de 28 d'agost de 1970.   
c) Són col·legiats no exercents aquells que hagen obtingut la titulació de graduat social o diplomat en relacions laborals i no exercisquen la professió. Anualment, i amb la deguda solemnitat, es prendrà jurament, davant de la Junta de Govern del Col·legi respectiu, als nous col·legiats exercents i exercents d'empresa, a què es donarà possessió del seu càrrec, i se'ls obligarà a complir fidelment i lleialment la seua comesa.  
Article 8. Col·legiació obligatòria  
Per a l'exercici legal de la professió serà requisit indispensable estar incorporat, en qualitat de col·legiat exercent, al col·legi que es corresponga amb el domicili professional únic o principal del graduat social, i complir els requisits legals i estatutaris exigits amb aquesta finalitat.  
Article 9. Requisits per a la incorporació al Col·legi, tramitació i causa de denegació  
a) Per a sol·licitar la col·legiació, l'interessat dirigirà per escrit l'oportuna sol·licitud al president del Col·legi, i haurà de reunir, per a la seua incorporació, els requisits següents:  
1. Estar en possessió del títol oficial, i aportar còpia compulsada, testimoni d'aquest o certificat d'haver-lo sol·licitat, curriculum vitae, així com acreditar el domicili professional o principal de l'activitat.  
Haver abonat, si és el cas, la quota d'incorporació que tinga establida el Col·legi.   
2. Si es tracta d'un trasllat de Col·legi, l'interessat haurà d'aportar una certificat del col·legi de procedència, acreditatiu de trobar-se d'alta en aquest i al corrent en el pagament de quotes col·legials, i no tindre obert expedient disciplinari, i acreditació fefaent d'haver exercit l'activitat al col·legi d'origen.   
3. Així mateix, haurà d'abonar la quota i la resta d'obligacions que tinga establits el Col·legi Oficial de Graduats Socials de València.  
4. La col·legiació de graduats socials estrangers la regirà la normativa nacional, de la Unió Europea o internacional.   
5. Per a la col·legiació com a exercent d'empresa haurà d'acreditar documentalment les condicions exigides en l'article set, b) d'aquests Estatuts.  
b) La incorporació podrà ser denegada:  
1. Quan els documents presentats siguen insuficients o oferisquen dubtes sobre la seua autenticitat.  
2. Quan l'interessat estiguera complint condemna imposada pels tribunals de justícia que comporte pena accessòria d'inhabilitació absoluta o especial per a l'exercici de la professió.  
3. Quan haguera sigut expulsat d'un altre col·legi, i no haguera obtingut expressa rehabilitació.  
4. Quan es trobe suspens en l'exercici de la professió en virtut de sanció disciplinària imposada per un altre col·legi, pel Consell Autonòmic o pel Consell General.  
5. Quan es trobe sotmés en causa d'incompatibilitat o prohibició per a l'exercici de la professió.  
6. Quan el peticionari, procedent d'un altre col·legi, no justifique complidament haver satisfet les quotes i els drets que li corresponien al col·legi d'origen.  
c) Les peticions d'incorporació es tramitarà de la forma següent:  
1. Tota petició d'incorporació al Col·legi serà resolta en el termini de tres mesos des que la petició es formule o, si és el cas, aporte l'interessat els documents necessaris o s'esmenen els defectes de la petició.   
El secretari del Col·legi examinarà els documents aportats, emetrà el seu informe, i ho sotmetrà a l'aprovació de la Junta de Govern per a la seua resolució, que serà notificada a l'interessat, per escrit, amb el vistiplau del president.  
2. Contra les resolucions denegatòries de les peticions d'incorporació, podrà reclamar-se davant del Consell Valencià Graduats Socials. La reclamació haurà de formular-se en el termini de 30 dies des que es notifique la resolució expressa, o, si és el cas, es produïsca la desestimació, per silenci.  
3. El Consell Valencià de Graduats Socials demanarà del col·legi corresponent la tramesa de l'expedient, i haurà de resoldre en el termini de tres mesos.  
4. Contra les resolucions del Consell Valencià de Graduats Socials es podrà interposar recurs contenciós administratiu, d'acord amb la legislació vigent.  
Article 10. Baixes al Col·legi  
Els col·legiats podran causar baixa al Col·legi, pels motius següents:  
a) A petició pròpia, per escrit i dirigida al president del Col·legi Oficial de Graduats Socials de València, i hauran d'al·legar la causa de la sol·licitud de baixa i aportar la documentació acreditativa de l'esmentada causa. La Junta de Govern podrà denegar-la quan no s'acredite prou la causa de la baixa col·legial.  
b) Quan es produïsca l'expulsió d'un col·legiat, conforme al procediment establit en el capítol tercer d'aquests Estatuts.  
c) Per defunció. El col·legiat que cause baixa al Col·legi per qualsevol motiu, estarà obligat a tornar el carnet i la insígnia de col·legiat, i si no ho efectua després de l'oportú requeriment, se li anul·laran d'ofici mitjançant els anuncis pertinents a càrrec seu i sense perjuí de la responsabilitat en què poguera incórrer per ús indegut de document i emblema.  
El col·legiat que cause baixa perdrà tots els drets inherents a la seua condició. Si la causa de la baixa és deguda al retard en el pagament de les seues quotes i sol·licita la seua readmissió, estarà obligat a satisfer l'import del seu deute, incrementat amb un recàrrec del vint per cent, i com a requisit previ a la seua readmissió.  
Article 11. Drets dels col·legiats  
Els col·legiats exercents tindran dret a gaudir de tots els serveis, facultats i prerrogatives que resulten dels presents Estatuts, i a més:  
1. Elegir i ser elegit per a llocs de representació i ostentar càrrecs directius.   
2. Informar i ser informat oportunament de les actuacions i vida de la corporació i de les qüestions que respecte a l'exercici de la professió els afecten.   
3. Exercir la representació que en cada cas se li conferisca.   
4. Exercitar les accions i recursos que pertoquen en defensa dels seus drets.   
5. Ser emparats pel Col·legi, per tal de facilitar accions, excepcions i defenses relacionades amb l'exercici professional o per motius d'aquest en defensa dels seus lícits interessos i dels seus honoraris.  
6. Ser representat pel Col·legi, quan així ho acorde la Junta de Govern, per tal de facilitar accions, excepcions i defenses relacionades amb l'exercici professional davant de tribunals, autoritats, organismes i entitats públiques o privades.  
7. Assistir, amb veu i vot, a les assemblees generals del Col·legi, ordinàries i extraordinàries.   
8. Presentar lliurement les seues candidatures als llocs de govern del Col·legi i exercir els càrrecs per als quals hagueren sigut elegits.  
9. Formular queixes davant de la Junta de Govern del Col·legi contra l'actuació professional o col·legial de qualsevol dels membres que la integren.   
10. Integrar-se voluntàriament en les mutualitats de previsió social que puguen establir-se, i contribuir a aquestes en la forma que s'acorde en l'Assemblea General Extraordinària que es convoque a aquest efecte.   
11. Els col·legiats no exercents tindran dret a gaudir de tots els serveis, facultats i prerrogatives dels exercents, amb les limitacions assenyalades estatutàriament i a excepció d'aquells drets inherents a l'exercici professional.   
Article 12. Obligacions dels col·legiats  
1. Per a exercir legalment la professió, serà requisit indispensable estar col·legiat al col·legi corresponent al seu domicili professional únic o principal.  
2. Complir amb les prescripcions establides en els presents Estatuts, en els reglaments que els desenvolupen i amb els acords que siguen adoptats pel Col·legi, pel Consell General i pel Consell Valencià de Graduats Socials dins del seu àmbit de competències.  
3. L'assistència als actes corporatius.  
4. Acceptar l'exercici de les comeses que li siguen encomanades pels òrgans de gestió del Col·legi.  
5. Pagar les quotes i drets que hagen sigut aprovats pel Col·legi, per al seu sosteniment i per a fins de previsió.  
6. Els col·legiats que dins dels terminis fixats a aquest efecte deixen de satisfer les quotes ordinàries o extraordinàries acordades, obtindran una pròrroga de 60 dies per a fer-les efectives, transcorreguda la qual sense abonar-les seran suspensos dels seus drets col·legials.  
7. Els col·legiats que hagen sigut suspensos estan obligats a pagar les quotes que es meriten durant el temps de suspensió, i el Col·legi es troba facultat per a exigir-los l'abonament d'aquestes. Els col·legiats recuperaran tots els drets col·legials reconeguts en els presents Estatuts, quan facen efectives les quantitats degudes. Si no fan efectives les seues obligacions seran expulsats del Col·legi.  
8. Observar, respecte als òrgans de gestió del Col·legi, la deguda disciplina i, entre els col·legiats, els deures d'harmonia professional.  
9. Posar en coneixement del Col·legi tots els fets que puguen afectar la professió, tant particularment com col·lectivament considerada, i la importància de la qual puga determinar la intervenció corporativa amb caràcter oficial, en especial tot acte d'intrusisme professional que arribe al seu coneixement, així com els casos d'exercici il·legal, tant per no col·legiació com per incompatibilitat o trobar-se suspens o inhabilitat el denunciat.  
10. Abstindre's de tota pràctica de competència deslleial.  
11. Complir amb la normes deontològiques de l'exercici de la professió.  
12. Comunicar al Col·legi els canvis de domicili, així com les absències prolongades.   
13. Utilitzar en l'exercici de les seues funcions, davant de la jurisdicció i actes protocol·laris o de representació, la toga reglamentàriament establida.  
CAPÍTOL III  
De la jurisdicció disciplinària  
Article 13. Responsabilitat disciplinària  
1. La Junta de Govern del Col·legi podrà sancionar els membres del Col·legi pels actes o omissions en què incórreguen i que estimen constitutius d'infracció dels deures professionals o corporatius, o siguen contraris al prestigi i l'honorabilitat de la professió i el respecte degut als companys, així com els expressament establits en l'article 14 d'aquests Estatuts.  
2. No podrà ser imposada cap sanció sense la instrucció prèvia d'un expedient disciplinari.  
Article 14. Faltes i sancions, i règim de responsabilitat   
Les faltes comeses pels graduats socials que puguen comportar sanció disciplinària es classifiquen en lleus, greus i molt greus.  
1. Són faltes lleus:   
A. La negligència en el compliment de les normes estatutàries i reglamentàries, i dels acords del Col·legi, del Consell Valencià i del Consell General.  
B. Les faltes no justificades dels membres de la Junta de Govern del Col·legi a les reunions d'aquesta, a les del Consell General o a les del Consell Valencià, quan siguen designats per la Junta de Govern per a assistir a aquestes.  
C. No acceptar, sense justificació, l'exercici dels càrrecs corporatius.   
D. La falta de respecte als membres de la Junta de Govern en l'exercici de les seues funcions, quan no constituïsquen falta greu o molt greu.   
E. Les desconsideracions de poca transcendència cap a un altre col·legiat.  
F. L'incompliment en la utilització de la toga, segons la redacció de l'article 12, punt 13)  
2. Són faltes greus:  
A. L'incompliment greu de les normes estatutàries i reglamentàries, dels acords i obligacions econòmiques amb el Col·legi, amb el Consell Valencià de Graduats Socials i amb el Consell General.  
B. Haver estat sancionats per tres o més faltes lleus en el termini d'un any.  
C. La falta de respecte, per acció o omissió, als membres de la Junta de Govern quan actuen en l'exercici de les seues funcions.  
D. Els actes de desconsideració manifesta i faltes d'ètica cap als col·legiats en l'exercici de l'activitat professional.  
E. La competència deslleial.  
F. L'encobriment de l'intrusisme professional.   
G. La falta injustificada dels vocals a les reunions de la Junta de Govern quan en aquestes es tracte d'algun expedient disciplinari.  
H. L'impagament de les quotes col·legials fins a sis mesos de forma successiva o alterna en el període d'un any, així com derrames i la resta de càrregues col·legials.  
3. Són faltes molt greus:   
A. La reincidència per dues o més vegades en falta greu dins del termini de tres anys.   
B. La comesa d'actes constitutius de delicte, en qualsevol grau de participació, que afecten l'ètica i l'honorabilitat professional.  
C. L'impagament de les quotes col·legials per més de sis mesos de forma successiva o alterna en el període d'un any, així com derrames i la resta de càrregues col·legials.  
D. L'incompliment del codi deontològic.  
E. Realització d'actes de competència il·lícita i deslleial respecte al Col·legi i la falta de probitat en les seues actuacions o alteració maliciosa de dades consignades en documents públics que expedisquen o atorguen.  
4. Les sancions que puguen imposar-se als graduats socials per la comesa d'actes tipificats en l'article anterior, seguint el procediment establit en l'article 14 d'aquests Estatuts, són les següents:  
1. Per faltes lleus:  
a) Amonestació privada.  
b) Advertència per escrit.  
2. Per faltes greus:   
a) Advertència pública.   
b) Suspensió temporal en l'exercici de la professió i/o dels drets col·legials per un termini fins a un màxim de sis mesos.   
3. Per faltes molt greus:   
a) Suspensió temporal en l'exercici de la professió i/o dels drets col·legials, per un termini fins a un màxim d'un any.   
b) Expulsió del col·legiat.  
Les sancions greus i molt greus comportaran la inhabilitació per a l'exercici dels càrrecs en la Junta de Govern del Col·legi, llevat que haguera sigut rehabilitat.  
Règim de responsabilitat  
1. La responsabilitat disciplinària dels col·legiats s'extingeix:   
A. Pel compliment de la sanció.   
B. Per la defunció del col·legiat.   
C. Per la prescripció de la falta  
2. Les faltes constitutives de sanció disciplinàries prescriuran:   
A. Les faltes lleus, prescriuen al cap de sis mesos; les greus, als dos anys, i les molt greus, als tres anys. El termini de prescripció començarà a comptar a partir del dia en què es va cometre la falta, i aquest serà interromput per qualsevol diligència o actuació del Col·legi, notificada al col·legiat.  
B. Els col·legiats sancionats podran sol·licitar a la Junta de Govern, per mitjà d'un escrit degudament fonamentat, la seua rehabilitació amb cancel·lació de la nota en el seu expedient col·legial, en els terminis següents: sis mesos, per a les faltes lleus; dos anys, per a les faltes greus; tres anys, per a les faltes molt greus, i, cinc anys, quan es tracte d'expulsió. Els esmentats terminis començaran a comptar a partir de l'endemà del compliment de la sanció.  
Article 15. Procediment sancionador  
Les faltes lleus, greus i molt greus seran sancionades, després de l'obertura d'expedient disciplinari tramitat, conforme al que establixen els presents Estatuts; si no n'hi ha, pel que establix el Reial Decret 1.398/1993, de 4 d'agost, pel qual s'aprova el Reglament del Procediment per a l'Exercici de la Potestat Sancionadora, i supletòriament, pel que disposa el títol IX, capítol II, de la Llei 30/1992, de 26 de novembre, que regula els principis del procediment sancionador. La Junta de Govern és l'òrgan competent per a la incoació i resolució dels expedients sancionadors. Tot procediment sancionador s'iniciarà d'ofici, per acord de l'òrgan competent, bé per iniciativa pròpia o per denúncia, i en aquest cas, haurà d'expressar-se les circumstàncies personals i firma del denunciant i la relació dels fets denunciats i quan siga possible, la identificació dels presumptes responsables. Abans de la iniciació del procediment, es podran realitzar actuacions prèvies, per tal de determinar si hi ha circumstàncies que justifiquen tal iniciació.  
En el mateix acord en què s'ordene la incoació de l'expedient, es nomenarà un instructor, que haurà de ser un vocal de la Junta de Govern, la qual cosa es notificarà a l'interessat. En el termini de 15 dies a partir de l'esmentada comunicació, les parts efectuaran les al·legacions i aportaran els documents o informes que estimen convenients i, si és el cas, la proposició i pràctica de prova. Conclòs l'esmentat termini, l'instructor farà una proposta de resolució. El procediment es remetrà a la Junta de Govern, la qual mitjançant una resolució motivada acordarà, en el termini de 15 dies, la imposició de sanció o l'arxivament de les actuacions. La resolució haurà de dictar-se en el termini màxim de sis mesos des de l'inici de l'expedient. Contra les resolucions de la Junta de Govern del Col·legi es podrà interposar recurs davant del Consell Valencià de Graduats Socials, en un termini no superior a un mes, conforme a la legislació vigent, i la seua resolució es podrà recórrer directament davant de la jurisdicció contenciosa administrativa.  
Article 16   
Organització de la facultat disciplinària. La Junta de Govern del Col·legi i el Consell Valencià de Graduats Socials, en matèria disciplinària, actuaran amb assistència de tots els seus membres que no al·leguen impediment estimat per la Junta o siguen recusats. S'exceptuen els casos en què les actuacions disciplinàries es referisquen a membres de la Junta de Govern del Col·legi o del Consell Valencià de Graduats Socials, i en aquest cas, la instrucció i resolució correspondran al Consell Valencià de Graduats Socials.  
Article 17. Causes d'abstenció i de recusació   
Seran causa d'abstenció i recusació: el parentiu fins al segon grau, l'interés personal i l'amistat o enemistat manifesta amb l'inculpat. Tot col·legiat està obligat a informar la Junta de Govern de les causes de recusació que aprecie en qualsevol membre d'aquesta, i la mateixa Junta haurà aplicar-la d'ofici, quan tinga coneixement de l'existència de causa d'abstenció o recusació.  
CAPÍTOL IV  
Òrgans de govern del col·legi  
Article 18. Òrgans de govern  
El govern del Col·legi Oficial de Graduats Socials de València estarà a càrrec de l'Assemblea General, òrgan suprem del Col·legi, i de la Junta de Govern. L'Assemblea General estarà constituïda per tots els col·legiats que es troben en ple exercici dels seus drets, segons s'establisca reglamentàriament.   
Secció primera  
De les assemblees  
Article 19. Assemblea General  
L'Assemblea General, vàlidament constituïda, serà l'òrgan sobirà del Col·legi, i els seus acords, adoptats d'acord amb els Estatuts, són obligatoris per a tots els col·legiats.  
Article 20. Tipus d'assemblees  
Les assemblees generals podran ser ordinàries i extraordinàries, i a aquestes podran assistir els col·legiats exercents i no exercents amb veu i vot en la forma que s'establisca en el Reglament de Règim Interior.  
El vot és personal però pot admetre's, en els casos que així s'establisca, el vot per delegació o compromissaris en les assemblees generals, sempre que la delegació siga autentificada per notari o pel secretari del Col·legi.  
Article 21. Assemblees generals ordinàries   
En el primer trimestre de l'any, el Col·legi celebrarà l'Assemblea General Ordinària per a l'aprovació de la memòria, els balanços, els comptes anuals i dels pressupostos del Col·legi, elaborats per la Junta de Govern, i la renovació, si procedeix, dels seus càrrecs.  
També s'informarà els col·legiats sobre la marxa del col·legi en tots els seus aspectes.  
Article 22. Assemblees generals extraordinàries   
L'Assemblea General es reunirà amb caràcter extraordinari, prèvia convocatòria del seu president, bé per iniciativa pròpia, per acord de la Junta de Govern o a petició del 10% dels col·legiats.  
Article 23. Convocatòries   
L'Assemblea General ordinària i extraordinària la convocarà el president del Col·legi, i serà notificada per escrit a tots els col·legiats, amb almenys 10 dies d'antelació, excepte casos excepcionals.  
La convocatòria haurà de contindre el lloc, dia i hora en què haja de celebrar-se l'assemblea en primera, i en segona convocatòria, i l'orde del dia prèviament acordat. Els col·legiats podran formular propostes per escrit, amb una antelació mínima de tres dies hàbils, i hauran de portar la firma d'almenys cinc col·legiats, de què dos hauran de ser col·legiats amb exercici, i tres no exercents, que s'inclouran en l'apartat de precs i preguntes. D'aqueixos requisits s'exceptuen les proposicions incidentals i d'orde que es presenten durant la celebració de la Junta.  
No podrà adoptar-se cap acord respecte a assumptes que no figuren en l'orde del dia.  
Article 24. Constitució  
L'Assemblea General quedarà vàlidament constituïda, en primera convocatòria, quan es troben presents o representats la meitat més un dels seus membres, i, en segona convocatòria, siga quin siga el nombre d'assistents.  
Article 25. Presidència  
La presidència de totes les assemblees generals correspondrà al president del Col·legi, i, en absència d'aquest, al vicepresident.  
La mesa de l'assemblea quedarà integrada per la Junta de Govern, i actuarà com a secretari, el de la mateixa Junta.  
Els acords que adopte l'Assemblea General ho seran per votació de majoria simple. En cas d'empat, el vot del president serà de qualitat o diriment.  
Contra els acords adoptats per l'Assemblea General, els col·legiats podran interposar recurs ordinari davant del Consell Valencià de Graduats Socials.  
Article 26. Funcions i competències  
Són funcions i competències de l'Assemblea General:  
A. Adoptar els acords relatius a la representació, gestió i defensa dels interessos del Col·legi i dels seus afiliats.   
B. Aprovar els programes i plans d'actuació.   
C. Elegir i revocar el mandat als membres de la Junta de Govern.   
D. Conéixer la gestió de la Junta de Govern.   
E. Fixar les quotes que hagen de satisfer els col·legiats, segons les propostes que elabore la Junta de Govern.   
F. Aprovar els reglaments de règim interior, que hauran de ser referendats pel Consell Valencià de Graduats Socials, sempre que siguen conformes amb la legalitat vigent.   
G. Proposar la fusió, absorció o dissolució del Col·legi.   
H. Dilucidar les reclamacions formulades pels col·legiats.   
I. Aprovar la memòria, balanços, comptes anuals i pressupostos del Col·legi presentats per la Junta de Govern.  
Article 27. Actes  
De les reunions de l'Assemblea General s'estendrà acta, i s'estendrà en un llibre a aquest efecte, firmada pel president i el secretari. L'acta de l'assemblea serà aprovada en la següent assemblea del mateix tipus i tindrà força executiva, transcorreguts 30 dies des de la data en què es van adoptar els acords, després de l'exposició de l'esmentada acta durant 10 dies en el tauler d'anuncis del Col·legi. Secció segona de la Junta de Govern.  
Article 28. Composició de la Junta de Govern  
El Col·legi Oficial de Graduats Socials de València estarà regit i representat per la seua Junta de Govern, composta per un president, un vicepresident, un secretari, un tresorer, un comptador i tants vocals com a àrees de treball componguen el Col·legi o s'estime convenient.  
Article 29. Delegacions  
Les delegacions són òrgans descentralitzats de gestió territorial del Col·legi que atendran idèntics fins que aquest, i quedaran subjectes al seu règim i en cap cas no posseiran capacitat autonormativa.  
Estaran gestionades per una comissió, integrada per un delegat i un administrador, si procedeix.  
Els delegats són responsables davant de la Junta de Govern del Col·legi de totes les anomalies que s'observen en les delegacions a càrrec seu.  
La creació d'aquests òrgans estarà a criteri de les necessitats detectades per la Junta de Govern per al millor compliment dels fins col·legials.  
Article 30. Funcions de la Junta de Govern  
Correspon a la Junta de Govern la direcció i administració del Col·legi, per al compliment dels seus fins, en tot allò que de manera expressa no corresponga a l'assemblea general.  
De manera especial correspon a la Junta de Govern:  
A. La direcció i vigilància del compliment de les comeses corporatives.   
B. Vetlar pel compliment dels fins i funcions corporatius enumerats en l'article 5 dels presents Estatuts.   
C. La designació de les seccions encarregades de preparar informes i estudis o de dictar laudes o arbitratges.   
D. La formació del pressupost i els comptes i quant concerneix a la gestió econòmica.  
E. Resoldre sobre l'admissió de nous col·legiats.   
F. La preparació de les reunions de la Junta de Govern i l'execució dels acords.   
G. Dilucidar els problemes que pogueren sorgir entre els membres del Col·legi i en especial dels derivats de la Llei sobre Defensa de la Competència i de la Llei sobre Competència Deslleial.  
H. Exercir la jurisdicció disciplinària.  
I. Totes les altres atribucions que s'estableixen en altres articles dels presents Estatuts i en el Reglament de Règim Interior del Col·legi.  
J. En general, exercir quantes funcions dels col·legis no estiguen expressament atribuïdes a altres òrgans col·legials.  
K. Exercitar les accions i actuacions oportunes per a impedir i perseguir l'intrusisme i la competència deslleial, així com l'exercici de la professió als que, col·legiats o no, l'exerciren en la forma i sota les condicions contràries a les lleis i normes estatutàries establides, sense excloure les persones naturals o jurídiques que faciliten l'exercici professional irregular.  
L. Recaptar l'import de les quotes i de les càrregues establides per al sosteniment del Col·legi, del Consell Valencià de Graduats Socials i el del Consell General, així com els altres recursos econòmics del Col·legi previstos en aquests Estatuts.  
M. Informar els col·legiats de totes les gestions que conega i puguen afectar-los, ja siguen d'índole corporativa, col·legial, professional o cultural.  
N. Defensar els col·legiats en l'exercici de la professió i atorgar-los l'empara col·legial quan siga just i procedent.  
O. Procedir a la contractació del personal necessari, en règim laboral o d'arrendament de serveis, per a la bona marxa de la corporació; acceptar les propostes de prestacions voluntàries de col·legiats amb compensació econòmica o sense, així com les prestacions de serveis ja siguen mitjançant personal becari o serveis socials substitutoris o de serveis a la comunitat.  
P. Exercir totes les funcions en matèria econòmica i, sense cap exclusió, realitzar respecte del patrimoni propi del Col·legi qualsevol classe d'actes de disposició i de gravamen, i en especial:  
1. Administrar béns.   
2. Pagar i cobrar quantitats.   
3. Fer efectius lliuraments, donar o acceptar béns en pagament o per a pagament.   
4. Atorgar transaccions, compromisos o renúncies.   
5. Comprar, vendre, retraure i permutar, purament o condicionalment, amb preu confessat o ajornat o pagat al comptat, qualsevol classe de béns i drets, a excepció dels relatius a immobles per als quals es requerirà l'acord de l'Assemblea General.   
6. Constituir, acceptar, dividir, alienar, gravar, redimir i extingir usdefruits, servituds, opcions i arrendaments i la resta de drets reals, i exercir totes les facultats que se'n deriven.   
7. Acceptar a benefici d'inventari i repudiar herències i fer aprovar o impugnar peticions d'herències i entregar i rebre llegats.   
8. Contractar, modificar, rescindir i liquidar assegurances de qualsevol classe.   
9. Operar en caixes oficials, caixes d'estalvis i bancs, fins i tot, el d'Espanya i les seues sucursals, i fer tot quant la legislació i pràctiques bancàries permeten, seguir, obrir i cancel·lar comptes i llibretes d'estalvi, comptes corrents i de crèdit i caixes de seguretat.   
10. Comprar, vendre, canviar, pignorar valors i cobrar els seus interessos, dividends i amortitzacions, concertar pòlisses de crèdit, ja siga personal o amb pignoració de valors, amb bancs i establiments de crèdit, fins i tot, el Banc d'Espanya i les seues sucursals, i firmar els oportuns documents.   
11. Modificar, transferir, cancel·lar, retirar i constituir depòsits d'efectiu, valors provisionals o definitius.   
12. Totes les altres atribucions que s'estableixen en altres articles dels presents Estatuts i en el règim interior del Col·legi.   
13. En general, exercir les funcions del Col·legi que no estiguen expressament atribuïdes a altres òrgans col·legials.  
Article 31. Elecció de la Junta de Govern  
1. La Junta de Govern serà elegida per votació dels col·legiats i es renovarà per meitat cada dos anys, i els seus membres podran ser reelegits.  
2. Seran electors tots els inscrits en el cens, que es troben en l'exercici dels seus drets i al corrent de les obligacions econòmiques.  
3. Podran ser candidats tots els col·legiats pertanyents a l'àmbit territorial del Col·legi que es troben d'alta i al corrent del pagament de les seues quotes col·legials, amb un mínim de dos anys de col·legiació ininterrompuda, en el període immediatament anterior a la convocatòria electoral, en la modalitat per a la qual opta, i que, ostentant la condició d'electors, no estiguen sotmesos en prohibició o incapacitat legal o estatutària, i no hagen sigut sancionats judicialment o disciplinàriament.  
1. La constitució dels òrgans de govern o la seua modificació haurà de comunicar-se, en el termini de cinc dies, al Consell General, al Consell Valencià de Graduats Socials i a l'òrgan competent de la Generalitat Valenciana. Així mateix, es comunicarà la composició dels òrgans elegits i el compliment dels requisits legalment establits.   
2. Quan es produïsquen vacants en la Junta de Govern, abans de celebrar-se eleccions, dites vacants seran cobertes pel candidat que haguera obtingut un nombre més gran de vots d'entre els no-elegits en les últimes eleccions realitzades, i es procedirà de la mateixa manera successivament, i se n'haurà d'informar al Consell General, al Consell Valencià de Graduats Socials i a l'òrgan competent de la Generalitat Valenciana.  
Article 32. De l'exercici del dret de vot  
A. L'exercici del dret de vot és personal i intransferible i es realitzarà el mateix dia de la celebració de les eleccions, prèvia acreditació del col·legiat votant davant de la mesa electoral corresponent, a través del carnet de col·legiat, document nacional d'identitat, permís de conduir o passaport.  
Els col·legiats emetran el vot per escrit i en forma secreta, personalment, per depòsit o per correu, amb les garanties que, pel que fa a aquest últim, s'estableixen en els presents Estatuts, amb les normes següents:  
a) En el termini de cinc dies hàbils, a comptar de la proclamació de les candidatures, els col·legiats que desitgen emetre el seu vot per correu o per depòsit hauran de sol·licitar a la Secretaria del Col·legi el sobre i les paperetes amb les candidatures presentades. Tant les paperetes com el sobre hauran de ser normalitzats i aprovats per la Junta de Govern en funcions.  
b) L'emissió del vot haurà d'efectuar-se de la manera següent: al sobre normalitzat, entregat per la Secretaria del Col·legi al votant, s'introduirà la papereta elegida. Aquest sobre, una vegada tancat, s'introduirà en un altre, en el qual caldrà incloure una fotocòpia del carnet de col·legiat o document nacional d'identitat.  
El segon sobre, amb el contingut abans mencionat, es depositarà al Col·legi o s'enviarà per correu certificat, dirigit a la mesa electoral, al domicili del Col·legi, amb clara expressió del remitent i s'haurà d'assenyalar en l'anvers «Per a les eleccions del Col·legi de Graduats Socials de València a celebrar el dia...».  
Només es computaran els vots depositats al Col·legi o emesos per correu certificat que complisquen els requisits anteriorment establits, i que es reben al Col·legi abans de les 20.00 hores del dia anterior a la celebració de les eleccions.  
B. Qualitat del vot, el sufragi de cada elector, col·legiat en exercici o d'empresa, tindrà el valor de doble, mentres que el del col·legiat no exercent serà estimat simple.  
Article 33. Proclamació de resultats i presa de possessió dels electes  
Finalitzada la votació i l'escrutini, la mesa electoral proclamarà els candidats elegits. El president prendrà possessió en l'acte de ser elegit, i els altres membres en la primera reunió de la Junta de Govern.  
Els elegits com a president i la resta de membres de la Junta de Govern, abans de prendre possessió dels seus càrrecs, hauran de procedir a prestar el corresponent jurament.  
Article 34. Del cessament dels membres de la Junta de Govern  
Els membres de la Junta de Govern cessaran per les causes següents:  
a) Defunció.  
b) Renúncia de l'interessat.  
c) Pèrdua dels requisits estatutaris per a exercir el càrrec.  
d) Expiració del termini per al qual van ser elegits.   
e) Falta d'assistència injustificada a tres sessions consecutives de la Junta de Govern o a cinc alternatives en un mateix any.   
f) Aprovació de moció de censura, conforme al que disposen els presents Estatuts.   
Article 35. De la moció de censura  
L'Assemblea General, a proposta d'un terç dels membres del Col·legi, podrà incloure en l'orde del dia de les seues reunions, ordinàries o extraordinàries, la presentació d'una moció de censura contra el president o membres de la Junta de Govern o contra la Junta de Govern en el seu conjunt, i expressar amb claredat les raons en què es fonamenta. La moció de censura requerirà un quòrum d'assistència d'un terç dels membres del Col·legi, i necessitarà per a la seua aprovació la meitat més un dels vots favorables dels assistents a l'assemblea. La votació serà personal i secreta, i cada col·legiat disposarà d'un vot, amb el valor establit en l'article 32, sense que s'admeten delegacions de vot. Si prospera la moció de censura cessaran en els seus càrrecs els censurats, i s'obrirà un període electoral extraordinari, i ocuparan interinament el càrrec o càrrecs vacants els col·legiats designats a aquest efecte entre els components de la Junta de Govern o de l'assemblea, llevat que hi haja acord perquè transitòriament continuen en el seu exercici els cessats.  
Si es rebutja la moció de censura, haurà de transcórrer el termini mínim de dos anys perquè puga formular-se una altra contra les mateixes persones i fonamentada en altres causes o en semblants.  
Article 36. De la moció de confiança  
El president, per la seua iniciativa o per acord de la Junta de Govern, quan concorregueren circumstàncies que ho feren aconsellable, podrà sotmetre's a una moció de confiança, que es plantejarà davant de l'Assemblea General, en sessió que se celebrarà dins dels 30 dies següents a la presentació de la corresponent sol·licitud al secretari del Col·legi. La moció de confiança requerirà, per a la seua aprovació, la meitat més un dels col·legiats assistents a l'Assemblea General, i es resoldrà mitjançant votació secreta, sense que s'admeten delegacions de vot i cada col·legiat disposarà d'un vot, amb el valor establit en l'article 32.  
El rebuig de la moció de confiança comportarà el cessament del president, i l'Assemblea General convocarà les corresponents eleccions i adoptarà les mesures oportunes que corresponguen durant el període comprés fins a la celebració d'aquestes.  
Article 37. Atribucions del president de la Junta de Govern  
Correspon al president:  
A. Assumir la representació del Col·legi, judicial i extrajudicial, amb facultats de delegar i d'acordar l'exercici de qualsevol classe d'accions, recursos i reclamacions, inclòs el recurs de cassació, davant de qualssevol autoritats, òrgans, jutjats i tribunals, inclòs el Suprem, i podrà atorgar poders a favor de graduats socials, procuradors i lletrats.  
B. Convocar les reunions de les assemblees generals i la Junta de Govern.   
C. Fixar l'orde del dia de les assemblees generals i de la Junta de Govern.  
D. Presidir les reunions de les assemblees generals i Junta de Govern.   
E. Dirigir les deliberacions.  
F. Vetlar pel compliment de les prescripcions reglamentàries.  
G. Autoritzar amb la seua firma les actes de les reunions dels òrgans col·legials.   
H. Demanar dels centres oficials o entitats particulars les dades que es necessiten per a complir els acords a què es referix l'apartat.   
I. O per a il·lustrar la Junta de Govern en les seues deliberacions o resolucions.   
J. Autoritzar la incorporació al Col·legi.   
K. Visar tots els certificats que expedisca el secretari.   
L. Autoritzar els lliuraments o ordes de pagament.   
M. Legitimar, amb la seua firma, els llibres de comptabilitat i qualsevol altre de naturalesa oficial, sense perjuí de la legislació establida per la llei.   
N. Autoritzar els informes i comunicacions que oficialment dirigisca el Col·legi a les autoritats, corporacions o particulars.   
O. Firmar els documents necessaris per a obertura de comptes corrents bancaris i els talons o xecs expedits per la Tresoreria.   
P. Donar possessió als membres de la Junta de Govern.   
Q. Decidir, amb el seu vot de qualitat, els empats en les votacions.   
Article 38. Atribucions del vicepresident  
El vicepresident exercirà totes aquelles funcions que li conferisca el president, i assumirà les d'aquest en cas d'absència, malaltia o vacant.  
Article 39. Atribucions del secretari  
Independentment dels drets i obligacions que li conferisquen els reglaments particulars i els acords de la Junta de Govern, correspondrà al secretari:  
A. Alçar les actes de les reunions.   
B. Donar fe de la possessió de tots els membres de la Junta de Govern.   
C. Expedir certificats.   
D. Preparar el despatx per a donar compte a la Junta de Govern dels assumptes del Col·legi i de les comunicacions dels col·legiats.   
E. Redactar la memòria anual.   
F. Firmar per si o amb el president, en cas necessari, les ordes, la correspondència ordinària de mer tràmit i la resta de documents administratius.   
G. Cuidar l'arxiu dels documents pertanyents al Col·legi i de la custòdia de la qual serà responsable.   
H. Portar el llibre d'actes de les reunions de les assemblees generals ordinàries, extraordinàries i de la Junta de Govern.  
I. Portar per si, auxiliat pel personal d'oficina en què puga delegar, el llibre de col·legiats en què es faran constar les seues circumstàncies personals, acadèmiques i professionals, i certificar anualment el nombre d'altes i baixes de col·legiats al Consell General i al Consell Autonòmic.  
J. Exercir l'autoritat directa sobre el personal administratiu i subaltern, als quals farà complir amb les seues obligacions específiques i amb els acords de la Junta de Govern.  
K. Autoritzar amb la seua firma les ordes de pagament i la disposició de fons i valors del Col·legi, en substitució del tresorer o del comptador, quan així procedisca.  
Article 40. Atribucions del tresorer  
Serà missió del tresorer:  
A. Recaptar i custodiar els fons pertanyents al Col·legi, i ser-ne responsable.   
B. Firmar rebuts, rebre cobraments i realitzar pagaments, i autoritzar amb la seua firma, conjuntament amb el president o el comptador o, si no n'hi ha, el secretari, així com la disposició dels fons i valors del Col·legi, en la forma prevista en els presents Estatuts.   
C. Tindre en el seu poder el fons indispensable per a les atencions ordinàries del Col·legi, i ingressar el que excedisca en l'entitat bancària que indique la Junta de Govern. Les quantitats depositades tan sols podran ser retirades si ho autoritzen amb la seua firma el president i el tresorer o, si no n'hi ha, el comptador.   
D. Informar la Junta de Govern de l'impagament de les quotes i derrames establides per part dels col·legiats, perquè es prevegen les accions pertinents.   
Article 41. Atribucions del comptador   
Serà missió del comptador:  
a) Portar els llibres de comptabilitat necessaris d'acord amb les lleis.   
b) Firmar el corresponent compte d'ingressos i pagaments mensuals per a sotmetre'ls a l'aprovació de la Junta de Govern, i, reunits els corresponents de l'any, amb els seus justificants, presentar-los a l'aprovació de l'Assemblea General Ordinària.   
c) Fer arribar, per mitjà de la memòria anual, a tots els col·legiats el balanç de la situació econòmica del Col·legi.  
d) Redactar, en unió del tresorer, els pressupostos del Col·legi i sotmetre'ls a la Junta de Govern.   
En els esmentats pressupostos serà preceptiu fer constar la quota proporcional de participació en les despeses del Consell Autonòmic i del Consell General, d'acord amb els acords adoptats anualment en els plens ordinaris.   
Article 42. Atribucions dels vocals de la Junta de Govern   
Seran atribucions dels vocals:  
A. Auxiliar els titulars de la resta de càrrecs de la Junta de Govern i substituir-los en les seues absències, malalties o en qualsevol altra circumstància per la qual causen vacant temporal.   
B. Assistir al domicili social del Col·legi per atendre el despatx dels assumptes que ho requerisquen.   
C. Exercir totes les comeses que els conferisca el president o la Junta de Govern, així com les comissions per a les quals hagueren sigut designats.   
CAPÍTOL V  
Règim administratiu i econòmic del col·legi   
Article 43. Del règim d'adopció d'acords  
Els acords de l'Assemblea General seran executius d'acord amb l'art. 27 dels presents Estatuts.   
Els de la Junta de Govern seran immediatament executius, excepte acord motivat en contra per la mateixa Junta.  
Per a la validesa dels acords de l'Assemblea General i de la Junta de Govern caldrà el vot favorable de la meitat més un dels assistents, sempre que no es prevegen altres requisits en els presents Estatuts.  
Els esmentats acords seran inclosos en acta, amb expressió de la votació que per a la seua aprovació haguera tingut lloc, i s'emetrà el certificat corresponent. No podrà adoptar-se vàlidament cap acord si prèviament no figurara inclòs en l'orde del dia.  
Article 44. Dels recursos contra els acords de la Junta de Govern  
Contra els acords de la Junta de Govern del Col·legi es podrà interposar recurs davant del Consell Valencià de Graduats Socials, dins del termini de 15 dies hàbils, comptats a partir de l'endemà a aquell en què s'hagueren adoptat o, si és el cas, notificat als col·legiats o persones a què afecten. El recurs serà presentat davant de la Junta de Govern, i haurà d'elevar-se, amb els seus antecedents i informe que procedisca, al Consell Valencià, dins dels 15 dies hàbils següents a la data de presentació. El Consell Valencià, previs els informes que estime pertinents, haurà de dictar una resolució expressa dins dels dos mesos següents.  
Article 45. Dels recursos contra acords de l'Assemblea General  
Els acords de l'Assemblea General podran ser recorreguts per la Junta de Govern o per qualsevol col·legiat a qui afecten personalment, davant del Consell Valencià de Graduats Socials, en el termini de 15 dies hàbils des de la seua adopció.  
Els recursos es tramitaran d'acord amb el que preveu l'article anterior.  
Article 46. Recursos administratius  
Els actes emanats de la Junta de Govern del Col·legi i del Consell Valencià estan subjectes al dret administratiu i, una vegada esgotats els recursos corporatius, es podran recórrer directament davant de la jurisdicció contenciosa administrativa.  
Article 47. Dels recursos econòmics del Col·legi  
Els fons del Col·legi estaran constituïts per recursos ordinaris i extraordinaris:  
1. Són recursos ordinaris:  
A. Les quotes d'incorporació al Col·legi.  
B. Les quotes col·legials ordinàries i extraordinàries i les derrames que aprove l'Assemblea General.   
C. Els drets per intervenció en el reconeixement de firma o visat d'informes, dictàmens, valoracions, certificats i peritatges que realitzen els graduats socials en l'exercici de la seua professió.   
D. Els drets per expedició de certificats que procedisquen.  
E. Els rendiments de qualsevol naturalesa que produïsquen els béns o drets que integren el patrimoni del Col·legi.  
F. Qualsevol altre ingrés que legalment procedira.  
2. Són recursos extraordinaris:   
A. Els romanents d'exercicis econòmics anteriors.   
B. Qualsevol altre que legalment procedira.   
Article 48. Aplicació dels recursos econòmics  
La totalitat dels recursos ordinaris i extraordinaris haurà d'aplicar-se amb caràcter exclusiu al compliment de les obligacions atribuïdes per la Llei de Consells i Col·legis Professionals de la Comunitat Valenciana i per les normes estatutàries i reglamentàries.  
CAPÍTOL VI  
Fusió, absorció i dissolució del col·legi  
Article 49. De la fusió i absorció del Col·legi  
La fusió o absorció del Col·legi haurà d'acordar-la l'Assemblea General Extraordinària convocada a aquest efecte, i caldrà el vot favorable de les tres quartes parts dels col·legiats, amb un informe previ del Consell Valencià i l'audiència dels col·legis afectats, i haurà de ser aprovat per decret.  
Article 50. Dissolució del Col·legi  
El Col·legi podrà dissoldre's, quan així ho acorde l'Assemblea General Extraordinària convocada a aquest efecte, i caldrà el vot favorable de les tres quartes parts dels col·legiats en votació directa, amb un informe previ del Consell Valencià i l'audiència del Col·legi, i haurà de ser aprovada per decret.  
El patrimoni social, previ nomenament de liquidadors, es destinarà en primer lloc a cobrir el passiu. L'actiu resultant es destinarà a les institucions de previsió social de graduats socials que hi haja a la província. Si no n'hi ha, es repartirà a parts iguals entre els col·legiats en alta en el moment de la dissolució. S'exceptua la dissolució per integració en un altre col·legi, i en aquest cas, el patrimoni del col·legi dissolt passarà al col·legi que l'absorbisca.  
DISPOSICIÓ FINAL  
Els presents Estatuts entraran en vigor l'endemà de la seua publicació en el Diari Oficial de la Generalitat Valenciana.   
Certificat: per a fer constar que els presents Estatuts són una modificació dels que van ser visats per Resolució de 28-08-2002 de la Secretaria General de la Conselleria de Justícia i Administracions Públiques (DOGV núm. 4.364, de 24-10-2002) i que aquests han sigut modificats per Acord de la Sessió Extraordinària de l'Assemblea General del Col·legi, de data 11.01.2006.  
València, 11 de gener de 2006